khistorydata/jeongjo-sjw-relations huggingface dataset:
정조 11년
李祖源以備邊司言啓曰毋論城內外京山石材之浮取自有法禁而卽聞弼雲臺近處以石材浮取人多傳說事甚驚訝發遣本司郞廳摘奸以來則回告內以爲北山諸處雖無體大巖石用釘浮出之擧或斲起生罅之石或掘取在土之石或如柱石或如階石間間聚置次次運致云故査問其委折則戶曹爲備宮墻改築時所用貿取一負石而依前例以拾取勿禁之意捧甘於諸軍門矣募軍輩藉此而有此濫觴之事云所見雖與所聞差異莫重京山石材之任意斲掘事極驚愕有不可置而不論貿用衙門之循例文移字內軍門之循例知委不是異事而監董諸人次知吏隷全不覺察混置勿禁者俱涉駭然參軍之職不但止於禁松而已則事在本道字內趁未覺得任其冒犯者宜有懲礪之道計士書吏禁山書員竝移法司科罪該道參軍令該府拿問處之何如傳曰允此等事如是論奏極爲得宜不可以小事看深用嘉歎柱石階石之浮出亦云體大石文移之衙門知委之營門豈可以循例曲恕當該堂上推考廟堂之所聞知者爲該營大將噤默任他者極爲駭然以慣乘肩輿之習亦何不一往周察乎該將臣從重推考浮出處卽令塡實可也
정조 11년
李祖源以禁衛營言啓曰臣有大今日馳詣南廟奉審後雨漏諸處修改御幕臺西墻一間頹圮處亦爲修築後別單書入而正殿南墻十間許自外面半邊頹落餘存半邊亦幾傾仄實難補築不可不竝爲撤毁依傳敎定式三軍門合力改築之意敢啓傳曰知道
정조 11년
李祖源以義禁府言啓曰因刑曹啓辭禁衛營敎鍊官李藎輔鄭潤基俱是朝官移本府處之事允下矣李藎輔鄭潤基今方待命卽爲拿囚之意敢啓傳曰知道旣令重棍何足責也竝放送
정조 11년
李祖源以義禁府言啓曰因刑曹啓辭前參奉具彝錫擊錚於衛外所當捧供以入而係是朝官移本府擧行事允下矣具彝錫今方待命卽爲拿囚之意敢啓傳曰知道
정조 11년
李祖源以義禁府言啓曰慶尙監司金光默狀啓據刑曹粘目內南海前縣監閔心赫移本府處之事允下矣閔心赫以他事定配於咸鏡道會寧府而又以供辭欺誣之罪拿來書吏已爲發送待拿囚添問目取招何如傳曰允
정조 11년
以奎章閣直提學李秉模等聯名上疏傳于李祖源曰昨日事卽直閣帶隷事件稍異便服事與承宣之逐日改着亦差間大抵俟勘之時疏引又甚唐突此疏還給
정조 11년
以左承旨李亨元聯名上疏傳于李祖源曰以號令百司之地行此壞法之擧者萬萬可駭今此疏引似出知罪之意此等辭疏豈可賜批竝遞差原疏還給
정조 11년
傳于李祖源曰批下都承旨牌招入直
정조 11년
傳于李祖源曰承旨前望單子入之
정조 11년
承旨前望單子入之黃昇源李惠祚洪仁浩李翼晉落點
정조 11년
以承旨房望傳于李祖源曰仍
정조 11년
禮曹啓目粘連江華留守狀啓莫重進上丹木有此欠縮之擧誠甚未安東萊府使李敬一推考警責領來監色等令攸司科治欠縮丹木趁卽輸送江華府以充元數之意分付該府何如判付啓依回啓施行爲旀監色推治分揀爲良如敎
정조 11년
吏曹參判李秉模待敎尹行任疏曰伏以臣等之罪可勝言哉地是深嚴徒侈一條氷銜壞了閣規曾無半分修擧以至昨日閣導事而極矣設施之聖意何如而乃敢漫不察飭甘自冒犯伏讀嚴敎實欲鑽地而不可得也今以處分之先及於僚官幸其姑逭晏然自在則臣等雖不足道豈不重貽羞於閣中哉文字冒入非不知尤極惶懷而廉防爲重不得不冒死仰瀆徑出禁扃伏乞聖明亟降威罰以重閣規以警具僚焉臣等無任悚惶俟勘之至答曰昨日事卽直閣帶隷事件稍異便服事與承宣之逐日改着亦差間大抵俟勘之時疏引又甚唐突此疏還給
정조 11년
行都承旨沈豐之疏曰伏以臣卽者諸承旨以便服公退事陳疏經出矣蓋此便服公退前後飭禁不啻嚴明而近復解弛有此違越臣之參叨長官旣頻且久今於下僚自引之擧實有不能糾檢之失誨責之下惶愧冞切有不敢晏然在職玆陳短章徑出禁扃伏乞聖明俯垂諒察亟降威罰以安賤分不勝幸甚答曰省疏具悉卿固守法不遵罪在下僚卿其勿辭行公
정조 11년
左承旨李亨元右承旨趙衍德左副承旨李鼎運右副承旨洪明浩等疏曰伏以臣等卽伏見傳敎下者以申退時改着便服責敎截嚴臣等聚首惶蹙罔知攸措仍伏念朝臣之赴公退公必以公服來往不但載在法典況年前飭敎尤復鄭重則臣等之退出朝房不以公服旣壞法禁又越朝令者論其罪犯合被重勘以此情踪其何敢一刻冒據於職次乎玆敢相率陳章徑出禁扃伏乞聖明亟降威罰以肅朝綱以安賤分千萬幸甚承旨聯名上疏傳于李祖源曰以號令百司之地行此壞法之擧者萬萬可駭今此疏引似出知罪之意此等辭疏豈可賜批竝遞差原疏還給
정조 11년
丁未七月十八日辰時上御重熙堂右承旨入侍時右承旨趙衍德記事官金孝建尹行任金祖淳以次進伏訖上曰畿伯入侍賤臣承命出與京畿監司徐有防偕入進伏上曰雨後穡事果何如云耶有防曰今番則旣不暴霔而卽晴昨今日氣甚好故方有豐登之望云矣命書傳敎曰武將無論雖以文宰言之時帶將任者轎軺猶屬命器肩輿赴公嘗以爲非之況蔭帥乎陞資未幾便生多上之心敢以肩輿用於私次出入至入於該帥之自現愚濫之罪不可不懲且況厥兄卽文帥而往在年前家置藍輿至蒙付處之恩譴若念伊時處分肩輿二字能不戰慄乎此似小事可知漸佳之一端非不欲嚴加處分而自有商量者行副司直金持默爲先越捧五等以此傳敎頒示朝紙令文帥知之又命書傳敎曰前此館導之此習猶申飭況閣導乎昨於輦路衛內內閣引陪與館導混同着笠戞過閣導則異於館導之止於闕外而乃敢如是冒禁自閣臣不畏法禁如此具僚何言昔政府前引之木纓一事先朝每有提敎昨日事決不可仍而置之當該閣臣初欲嚴處使之自首因此知便服赴公違越常式壞棄受敎不但可駭至於此人時帶臺職又敢冒犯如是無難之心誠莫曉譬直閣鄭大容爲先削職下義禁府拿問定罪造公退公謹守閣規不敢以便服往來守使北伯畿伯外未之聞焉此胡大事如是取便是豈尋常看過處乎此後閣臣之便服往來者當以違制律論以此分付因此又聞之承宣之申退者亦於他朝房改着便服云閣臣如此承宣雖不足言朝綱之掃地至此何論武將之肩輿出入此在廟堂之察飭姑不指一下敎第令知悉又命書傳敎曰年前猶有記綱無故不參者雖有處分今秋孟朔大奉審時時任外原任不參者多有之如李判府之戒存盛滿前待敎之實病非不曲恕外此不參果何委折其中有大臣雖不處分謹守閣規毋敢違越則寧有是乎閣臣在邇列修日省錄宜知展拜行否每朔朔望眞殿展拜四孟朔奉審予亦未敢無故曠禮閣臣雖尊重何上所不敢曠禮者閣臣焉敢乃爾此皆掌吏之不能去來之致其時入直閣臣從重推考首吏嚴杖科罪仍此思之趙判府事似或引義此則過矣安心事檢書官傳諭此非官職此後入參事一體傳諭命退諸臣退出
정조 11년
行都承旨沈豐之坐行左承旨黃昇源疏批未下右承旨李惠祚坐直左副承旨李祖源坐右副承旨李翼晉坐直同副承旨未差注書金孝建病一員未差假注書申溆仕趙台榮仕直事變假注書張錫胤仕
정조 11년
沈豐之啓曰三皇忌辰日望拜禮前期一日以稟事曾有先朝受敎矣今二十一日神宗皇帝忌辰日親行望拜禮何以爲之敢稟傳曰謹當躬行矣
정조 11년
沈豐之啓曰來二十一日皇壇望拜禮相値輪對頉稟之意敢啓傳曰知道
정조 11년
李翼晉啓曰大司憲李度默執義宋銓掌令安鼎大牌招未下掌令姜世綸持平金聖準在外持平一員未差監察茶時之意敢啓傳曰知道
정조 11년
李祖源啓曰禁衛營將官來言今日本營軍兵日次私習云矣敢啓傳曰知道
정조 11년
李祖源啓曰御營廳將官來言今日本廳軍兵日次私習云矣敢啓傳曰知道
정조 11년
沈豐之啓曰應敎朴廣源副應敎趙弘鎭校理李百亨徐配修副校理申大尹修撰金熙采副修撰成種仁宋祥濂牌不進罷職傳旨今方捧入而玉堂上下番俱空事甚未安未差之代政官牌招開政差出待下批仍卽牌招入直何如傳曰允
정조 11년
沈豐之啓曰吏曹判書金履素參判李秉模牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 11년
沈豐之啓曰吏曹判書金履素參判李秉模再牌不進推考傳旨今方捧入而開政命下之後如是違召尙不擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 11년
沈豐之啓曰吏曹判書金履素參判李秉模三牌不進推考傳旨今方捧入而開政命下之後連違召命終不承膺揆以事體誠極未安所當更請牌招而係是一日四牌何以爲之敢稟傳曰每政屢違莫曉委折判書金履素從重推考與參判更卽牌招申飭開政
정조 11년
沈豐之啓曰吏曹判書金履素參判李秉模四牌不進推考傳旨今方捧入而特敎申飭之下連事違召終不承膺事體所在極爲未安所當更請牌招而係是一日五牌何以爲之敢稟傳曰捧納承旨推考此啓辭勿施
정조 11년
李翼晉啓曰吏曹判書金履素參判李秉模特敎申飭之下屢度催促而門限已迫懸牌闕外無意承膺事體道理誠極未安竝從重推考連爲催促何如傳曰參判則以兼帶閣務事如是引義猶可說也判堂之一自新除後連事逡巡義無所據參判李秉模許遞判書金履素從重推考各別申飭斯速開政
정조 11년
以禮曹延祐宮後簷渗漏處修改單子傳于沈豐之曰內堂及外墻比香大廳事體有異似非本曹所管取考前例更稟
정조 11년
傳于李翼晉曰時囚皆令明日捧供
정조 11년
李翼晉以義禁府言啓曰前直閣鄭大容拿問定罪事傳旨啓下矣鄭大容今方待命卽當拿囚而時任閣臣勿爲拿囚待開坐捧供後出送待命所事載在大典通編鄭大容姑爲留置待命所後開坐時捧供之意敢啓傳曰知道
정조 11년
判府事趙璥疏曰伏以內閣奉審之節在閣志爲典禮之常在閣臣爲職分之宜職廢則瘝禮闕則慢慢與瘝皆臣之罪揆以法紀宜被重譴而乃蒙聖慈俯賜恕察曲加涵貸諒其處義之難安也則區而別之若分揀然慮其隨衆而引罪也則慰而諭之若指導然特遣檢書之官至有安心之敎先正臣李滉所謂有過之中求無過者政道臣今日所被之恩眷也又況誨之以此非官職勉之以此後入參諄諄提勅德音春溫恩旣出常罪反爲榮是固我聖上恩下之盛德而臣是何人乃得此感激銘鏤猶屬歇後語也然臣之所自悼者則有之自來窮命轉益崎嶇一出春明蹤跡臲卼回瞻京闕雲天隔絶凡係臣分之所當爲與夫事例之不可廢者茫然或不知焉昧然或不聞焉有臣如此生亦何爲嚴命之下雖不敢走伏金吾仰請郵罰如諸大臣之爲而泯默蹙蟄益增惶隕玆不得不冒死自列伏乞聖明亟降威譴以爲人臣不職者之戒焉抑臣情地之隨處窒礙誠有所萬萬悶迫者雖以目下事言之祿俸之屢勤輸送行止之輒煩上聞在賤分實爲惶悚猥越之大端而止泊杳無其期私心罔知攸措進退辭受無往非罪此皆由於名係朝籍之故也頃者筵席之所懇言雖拙澁未能畢陳而若其至願所在則日月之明庶乎其照燭矣古人之引義致仕也自言惶蹙不敢力請而所請者乃在仕籍之刊名此又臣之所顒望於仁天之垂憐者也臣無任祈懇之至答曰省疏具悉卿懇予則已區別而慰諭卿何曰難安而引罪自此閣班可得見卿還覺大幸附陳事勿須更發藉今日上百疏萬萬無肯施之理祿俸之辭却誠過矣安心領受至於行止上聞一款若以爲煩屑此有好道理移卜部內之地隨便來往則可除錄事來告之事卿須諒之仍傳曰此批答遣史官傳諭于趙判府事
정조 11년
右議政兪彦鎬箚曰伏以臣廢職闕禮自犯罔赦之罪泥首金吾恭竢鈇鉞之誅不圖聖慈寬貸溫諭鄭重再辱近侍還授命召臣且感且惶益不知所以自措也恩敎洊承屢瀆是懼雖不得不退還私次而未蒙處分之前何莫非屛息竢譴之日也噫如臣無似最荷殊眷設置是閣之初首被簡畀之恩其於成法常禮所以兢兢奉持罔敢失墜者宜倍於諸僚而祗緣愚迷疎忽自歸於曠禮蔑法之科論其罪犯又非他閣臣之比而及奉聖諭至以外藩之纔還見任之新叨爲敎所以指誨而勸飭之者殆若慈父之詔騃子臣奉讀未竟却思向日所被別諭中無隱之敎前後敷示若是委曲自不覺感淚之被面而乃臣辜恩慢職之罪於是乎益無所逃矣聖念雖出於曲恕私心冞切於自訟其何敢以勿胥之有命恩造之屢勤而厭然若無故不思所以自處乎玆敢冒陳短箚仰瀆崇嚴伏乞聖明亟降威罰俾朝綱肅而賤分安焉取進止答曰省箚具悉卿懇箚辭過矣何必如是引義卿須安心勿辭卽起視事仍傳曰此批答遣史官傳諭于右議政
정조 11년
行副司直金鍾秀疏伏以臣伏見傳敎下者以閣臣便服將臣肩輿事辭旨嚴重閣臣將臣至於被譴臣於此悚懍之極置身無地有一於此罪尙不輕況臣以一身而犯兩罪者乎至若與北伯畿伯竝擧下敎益增惶汗噫此係臣自同平人時事到今便成兩截臣亦自知臣若恃有此敎敢生自掩倖逭之計則恥固甚焉罪尤大矣玆不得不短章首實伏乞聖明亟命有司勘臣罪犯使法網肅具僚警焉臣無任兢惶俟譴之至答曰省疏具悉閣臣便服事予亦指言曩時卿豈愧怍將臣肩輿事年位之外異於同浴卿其勿辭行公
정조 11년
戶曹判書李在簡疏曰伏以臣庸愚譾劣最居人下猥蒙洪私濫叨重任今已半年有餘旣蔑絲毫之補徒切尸素之媿早晩僨誤固已自料迺者備局草記有計士書吏移法司科治之請而臣之昏謬不職之罪益著矣聖度天大罰止問備臣誠且惶且感罔知攸措近來凡有工役土石絶貴給價貿用已成曹中事例旣曰一負石則其石大小亦可推知今番潦雨以後役處浩多果有按例貿石之擧而緣臣愚闇不能周思何山之所拾取何人之所來售置而不問全未覺察致使都城之內有此驚愕之事一則臣罪二則臣罪廟堂之只論籌胥雖出寬大之意而臣何歸罪下屬幸其獨逭而已乎慶熙宮役處看審旣承成命而悚懍之極末由進身臣罪至此尤合萬殞伏乞聖明俯賜諒察亟命鐫遞臣職名仍令重勘臣辜犯以存廉防以嚴國體不勝幸甚臣無任屛營祈懇之至答曰省疏具悉孰云詳密卿其勿辭行公
정조 11년
同副承旨洪仁浩疏曰伏以臣得伏見昨日傳敎下者以承宣之便服公退事誨責截嚴在院諸承旨陳疏自引至蒙恩勘臣於近日屢叨見職而平服退歸非止一再違令犯科自知其罪今於提飭之下其所惶懍俟勘少無間於已遞之諸臣意外除旨遽下此際而跡實同俗罪難倖逭區區私義有不敢冒沒承膺玆陳短章仰暴首實之忱伏乞聖明亟降威訓以肅朝綱以安私分不勝幸甚
정조 11년
以同副承旨洪仁浩上疏傳于沈豐之曰頗曉院規故頻叨本職許多日字必不每每換着疏中非止一再云云雖似實際語槪亦容易中出來以此以彼豈非知申之罪人乎原疏還給本職遞差
정조 11년
丁未七月十九日巳時上御重熙堂左副承旨入侍時左副承旨李祖源假注書趙台榮記事官李相璜金祖淳以次進伏訖上曰承旨於灣府連得好在而上來矣祖淳曰果蒙天恩經年好過今玆還朝矣上曰後市旣罷灣府何如祖源曰在民別無利害而至於官府多有難便之端矣上曰在前旣無後市之設伊時何以爲之耶祖源曰在前則放債爲七十餘萬兩而存本取利故民不堪苦盡爲離散不過三百餘戶矣故相臣趙顯命曾任灣尹時思去民瘼仍爲蕩債以設後市矣後市之後民無一瘼所居者今爲三千餘戶後市設立之效誠不少矣上曰後市革罷新尹何如云耶祖源曰新尹姑未知利害故別無所言矣上曰近來綿苧布木無不入彼國而領相頃有筵奏果爲革罷予則以爲善罷矣祖源曰布木雖或入彼國而綿苧初無入去之事云矣上曰然則近來綿苧何爲極貴也祖源曰西關綿農近値連凶有此極貴矣上曰金商近不往來耶祖源曰臣果絶禁雖未得見捉潛間往來有未可知矣上曰本府別無他弊耶祖源曰勅行外別無他事而或有松政至於還穀只定數三日畢捧矣上曰兼齋洞築堰處何如祖源曰果爲千餘石落而土甚沃厚故本府民人欲爲耕作則龍川倅每必沮戲尙此廢棄矣本府初無勅庫若設勅庫則以此劃給爲好矣上命退承史以次退出
정조 11년
行都承旨沈豐之齋宿左承旨未差右承旨李惠祚齋宿左副承旨曺允大齋直右副承旨李祖源齋宿同副承旨李翼晉齋直注書金孝建齋宿一員未差假注書趙台榮齋直事變假注書張錫胤仕
정조 11년
李翼晉啓曰大司憲李度默掌令安鼎大未肅拜執義宋銓呈辭掌令姜世綸持平金聖準在外持平一員未差監察茶時之意敢啓傳曰知道
정조 11년
李惠祚啓曰備邊司郞廳來言今日賓廳日次而以皇壇望拜禮齋戒相値不得來會云矣敢啓傳曰知道
정조 11년
李惠祚啓曰禁衛營將官來言今日本營軍兵日次私習云矣敢啓傳曰知道
정조 11년
李惠祚啓曰御營廳將官來言今日本廳軍兵日次私習云矣敢啓傳曰知道
정조 11년
傳于沈豐之曰承旨前望單子入之待下批牌招察任
정조 11년
傳于沈豐之曰承旨房仍
정조 11년
摠管前望單子入之都摠管安昌君燝西淸君煋李聖圭副摠管李鎭翼嚴思晩具㢞柳鎭恒李邦一落點
정조 11년
傳于李翼晉曰新除授摠管中罷散人敍用
정조 11년
以皇壇望拜禮時寶劍望筒傳于李翼晉曰置之
정조 11년
傳于李翼晉曰左副承旨入侍
정조 11년
李祖源啓曰卽者義禁府都事來言時囚皆令捧供事命下而判義禁金鍾秀知義禁鄭昌順同義禁李秉模俱以病不進只有同義禁李敬綸一員無以備員開坐云判義禁金鍾秀知義禁鄭昌順同義禁李秉模竝卽牌招以爲開坐之地何如傳曰知義禁鄭昌順同義禁李秉模許遞前望單子入之待下批牌招開坐
정조 11년
知義禁同義禁前望單子入之李柱國洪秉纘落點
정조 11년
以濟州牧使狀啓漂流人康萬允等無事生還事傳于李翼晉曰意謂漂溺矣今聞生還極爲多幸方以本道運粟之果皆利涉爲用心之端矣申飭道伯未運數爻期於無餘畢泊後形止狀聞事下諭于全羅監司盡爲領受形止亦卽狀聞事牧使處一體回諭
정조 11년
備邊司薦望以李時秀爲吏曹參議
정조 11년
曺允大啓曰備邊司郞廳以大臣意來言銓曹俱曠吏曹三堂未差之代卽爲擬薦事命下矣參判參議依下敎薦望以入而判書體重自前亞堂例皆躬來受薦故不得同爲薦望云矣敢啓傳曰知道參判承旨外任外擬入
정조 11년
備邊司薦望以金文淳爲吏曹參判
정조 11년
以察理使狀啓忠州牧使李在亨罷黜事傳于沈豐之曰雖與無端付送有間尙不得捉還以致査事之曠日揆以獄體烏得無罪罷黜足矣拿處分揀事回諭目今本牧須以鍊達土俗之人差遣可責懲前牖惑之效此人之前此擢用取其不汚也後仍沈沒反於所期也戊戌自鳴之疏槪知其心此等人欲試此等處考其治績以曾所歷無異外補前副司直鄭履煥本州牧使除授使之星火上來肅命仍卽當日辭朝
정조 11년
李祖源啓曰吏曹判書金履素特敎申飭之下懸牌闕外已至徑宿終不承膺事體道理尤極未安從重推考何如傳曰允
정조 11년
李祖源啓曰吏曹判書金履素參判李秉模特敎申飭之下屢度催促而門限已迫懸牌闕外無意承膺事體道理誠極未安竝從重推考連爲催促何如傳曰允
정조 11년
沈豐之啓曰今日齋宿承旨當爲備員今日政新除授承旨待下批牌招以爲淸齋之地何如傳曰允
정조 11년
李翼晉啓曰明日望拜禮時侍臣當爲進參執義宋銓司諫洪聖淵卽爲牌招今日政新除授玉堂及兩司諸臺竝待下批仍卽牌招以爲淸齋進參之地何如傳曰允
정조 11년
沈豐之啓曰明日望拜禮時九卿當爲進參而戶曹判書李在簡病不進卽爲牌招以爲淸齋之地何如傳曰允
정조 11년
沈豐之啓曰明日望拜禮時闕字牌爐盒當爲奉來門路以何處爲之乎敢稟傳曰永肅門爲之
정조 11년
沈豐之以禮曹言啓曰卽接司圃署所報則各殿宮供上西果依下敎明日爲始不爲封進云矣依所報自明日停封事分付之意敢啓傳曰知道
정조 11년
沈豐之以魂宮忠義以享官意啓曰司圃署各殿宮西果供上今月二十一日爲始有停止之命而魂宮則限今朔進用事命下矣以此分付該寺之意敢啓傳曰知道
정조 11년
沈豐之以禮曹言啓曰延祜宮修改節目批旨內內堂及外墻比香大廳事體有異似非本曹所管取考前例更稟事命下矣本宮有頉報狀係是初有之事遽然入啓極涉惶悚招問守僕則以爲今番渗漏比前大段枚報本曹之外更無他道云故果有所修啓而內堂外墻等頉處同載報狀故一體修啓今伏承考前例更稟之命取考前例則儲慶宮三門外層階石補莎時及毓祥宮正堂移安廳薍簾三門帳修改時自本曹有仰請告由之事而內堂墻垣則無可考之例臣曹疎率之失不勝惶恐而別無可據前例之意敢啓傳曰知道內堂外墻報于內需司或自內轉稟可也報本曹事體不然本曹之啓聞亦未免不察修改別單更爲釐正書入可也
정조 11년
曺允大以兵曹言啓曰今七月二十日文臣朔試射試官望備擬受點矣皇壇望拜禮齋戒相値不得爲之之意敢啓傳曰知道
정조 11년
李翼晉以兵曹言啓曰今此慶熙宮經宿時內外各處入直及巡邏等節依時御所例擧行而扈衛軍官忠壯衛忠翊衛等依前例勿爲入直事分付何如傳曰允明日擧動時興化門入直軍百名以弘化門入直軍移用仍爲挾輦軍弘化門則以金虎門入直軍五十名代把外營入直馬兵騎士以此闕外營入直移用各留十名代把槍劍軍以二十名磨鍊此槪出於除弊之意訓將及禁軍別將所領標下軍兵務從省略事分付可也
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而皇壇望拜禮齋戒相値不得爲之之意敢啓傳曰知道
정조 11년
李翼晉以都摠府言啓曰新除授副摠管柳鎭恒承牌來詣闕外而時無職名不得肅謝令該曹卽爲口傳付軍職以爲肅謝之地何如傳曰允
정조 11년
兵曹口傳政事副護軍單柳鎭恒
정조 11년
李翼晉以義禁府言啓曰鄭大容今已捧供依例出送待命所之意敢啓傳曰知道
정조 11년
左承旨黃昇源疏曰伏以臣於騎省直中伏奉銀臺除旨臣誠驚惶感激固當竭蹶趨膺以伸祗謝之忱而第臣有區區情地之惶蹙者臣於春間待罪喉院也朝房便服冒犯飭禁非止一再則今於諸承旨聯章引罪之餘何敢諉以時日之稍久而不思所以自訟之義哉玆敢短章自列仰瀆宸嚴伏惟聖慈亟令重勘臣罪以肅朝綱以安私分不勝幸甚
정조 11년
以左承旨黃昇源上疏傳于李翼晉曰居銓輒致夜政此等時何責惰行之戒而白晝公退無難冒禁及今除拜之後以年久之事首先陳章殆若誇張者然極爲駭然自此除拜之承宣皆將次次追引前犯乎旣犯壞棄之失又啓屑越之端遞差原疏還給此後承宣但當遵守成憲設有同浴之嫌義不敢張皇煩瀆新除後更無得以前事陳疏事嚴飭
정조 11년
禁府啓目前直閣鄭大容原情云云傳旨內辭緣泛稱遲晩所當請刑是白乎矣閣臣勿爲請刑載在大典通編議處何如判付啓削職亦足懲礪分揀放送
정조 11년
禁府啓目京畿前中軍李尙謙原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓便服赴公赴衙俱有朝禁如渠幺麽武弁焉敢以便服赴任乎事旣登聞不可例勘若此則監兵水使以至守令邊將皆將便服上官揆以國綱寧有是也嚴加勘律以懲日後
정조 11년
禁府啓目前大興中軍李弼培原情云云傳旨內辭緣泛稱遲晩所當請刑是白乎矣曾經都摠都事勿爲請刑載在大典通編議處何如判付啓固知傳聞之爽誤而觀渠爰辭亦未可歸之分疏揆以事理似當如是傳者云云必指關文未到時也渠旣脫空降資可矜五衛將忠壯將闕待窠調用事分付此囚分揀放送
정조 11년
禁府啓目行首宣傳官許侙宣傳官金樂淳等原情云云傳旨問目內辭緣泛稱遲晩所當請刑是白乎矣曾經宣傳官及時任宣傳官勿爲請刑載在大典通編議處何如判付啓罷職放送
정조 11년
禁府啓目假引儀金在儉原情云云傳旨內辭緣泛稱遲晩刑推得情何如判付啓以渠祖之故汰去旣命分揀付過放送
정조 11년
禁府啓目西道參軍朴相煥原情云云傳旨內辭緣泛稱遲晩刑推得情何如判付啓除刑推議處
정조 11년
刑曹啓目粘肅川前府使李潤慶照律云云向前李潤慶罪狀右律以施行何如判付啓依允功減一等爲良如敎
정조 11년
丁未七月二十日卯時上御誠正閣右承旨入侍時右承旨李惠祚假注書趙台榮記事官李相璜金祖淳以次進伏訖上曰左副承旨右副承旨入侍出榻敎賤臣承命出與李翼晉李祖源偕入進伏上曰承旨以曺允大出牌事分付賤臣承命出傳命書傳敎曰辭官須有所據或可一分體諒此吏判向叨時暫膺旋免旣無義意則今又何可每每曲循近日處義極爲顚倒有召輒違違必懸牌至於昨日之經宵違傲而大壞國綱若此則人皆占避將無居銓行政者乎屢敎之下迷不知動到今決不可一味假借吏曹判書金履素罷職又命書傳敎曰銓曹俱曠吏曹三堂未差之代卽爲擬薦待下批牌招開政又命書傳敎曰明日行禮後當臨慶熙宮經宿以此分付又命書傳敎曰明日動駕依前下敎軍兵皆以入直爲之副輦儀仗侍臣導駕雲寶劍置之別雲劍外侍衛皆以入直磨鍊軒架及前後部鼓吹今番則置之百官亦依前日例只六曹堂郞隨駕事分付又命書傳敎曰明日望拜禮侍臣不可不備員兩司行公外未肅拜在外諸臺竝許遞今日政差出又命書傳敎曰軍兵皆令以入直磨鍊而禁軍則今番勿用他番以元番中六十名隨駕仍直慶熙宮挾輦軍以興化門軍百名磨鍊元內入直軍今番則置之以集賢門軍全數移用槍劍軍減半磨鍊事分付又命書傳敎曰近來摠管之規避誠一痼弊若有寶劍望筒書入之時則必以有頉懸註甚則草記至請變通若此則摠管將無入直之人亦無行公之人乎官職焉敢取捨好否甘犯屑越之罪乎已往雖不必追論此後摠管之無端稱病無端懸頉者兵曹草記論罪該府變通草記除非衆所共知情病事故該房勿爲捧入寶劍望筒以有頉二字懸註之謬例亟令釐定番次之如前規避者兵曹時或草記論奏俾無惟意雜糅之弊又命書傳敎曰摠管事旣有下敎老病及職務相妨者及今遞改可責久任摠管中時帶禁堂亞將及老病人竝許遞前望單子入之待下批牌招推移入直又命書傳敎曰明日出宮門路以協陽門爲之命退承史以次退出
정조 11년
丁未七月二十日午時上御重熙堂左副承旨入侍時左副承旨曺允大假注書趙台榮記事官李相璜金祖淳以次進伏訖上曰承旨自恩津覲親而來乎允大曰然矣上曰僉使幾番乎允大曰爲五次矣命讀禁府啓目仍書判付訖命書榻敎曰新除授金吾堂上先開坐後謝恩又命書傳敎曰備局草記旣不竝及特敎推考出於責備度支重任豈可因此輕解辭疏承批之後又復逡巡至煩喉院之請牌事體道理不當若是戶曹判書李在簡從重推考申飭行公命退承史以次退出
정조 11년
行都承旨沈豐之坐左承旨未差右承旨李惠祚坐左副承旨未差右副承旨李祖源坐直同副承旨李翼晉坐直注書金孝建仕一員未差假注書趙台榮仕直事變假注書張錫胤仕
정조 11년
上詣皇壇入幕次後奎章閣政院玉堂藥房口傳問安答曰知道
정조 11년
李惠祚啓曰大司憲掌令二員持平二員未差執義宋銓傳旨未下監察茶時之意敢啓傳曰知道
정조 11년
李惠祚啓曰司僕寺內乘來言捲簾取稟云矣敢啓傳曰捲三面
정조 11년
李惠祚啓曰來二十五日朝參日次矣敢稟傳曰停
정조 11년
傳于李翼晉曰今日雨意頗緊有職人之參班自是常事而儒武之不持雨具者冒雨來參其心誠可尙豈無視意之擧待晴儒試功令武試射技以此預令知悉
정조 11년
傳于李惠祚曰都承旨入侍
정조 11년
吏曹口傳政事以鄭昌聖爲分內局提調
정조 11년
傳于李翼晉曰何時進去今始入來當該吏曹堂上罷職考出事該房卽爲考入
정조 11년
李惠祚啓曰卽者議政府錄事來言領議政金致仁以爲伏承俄者史官口傳下敎萬萬震懍求死不得走伏金吾門外恭俟鈇鉞之誅云仍納命召何以爲之敢稟傳曰本事曲直都置之政官之再往空還古有是否以左相之還送銓官於卿所有欠事面卿方爲引而卿又反使承命之銓官徒致奔走於道路均是銓官均是還送而若言鄕所與闕中則事面之壞損未知孰輕孰重況所薦四人特命竝拔今於舊望新薦之間俱不擧行實莫曉其故憶昔己巳春卿之先卿與豐原在揆地因故相李宗城吏判薦望事如今番事葛藤而及有擬入後就寢之敎舊望則當夜內承命書入李相則數日後中批除拜此蓋尊君命所以尊國體也予之委毗於卿者果何如則以先卿事先朝之事予豈可不責之於卿乎俄於傳諭中云云亦非得已卿須諒此安心勿待命卽爲擬薦事遣承旨傳諭仍傳命召吏曹在外參議許遞前望單子入之待下批牌招進去受薦以來
정조 11년
李惠祚啓曰卽者義禁府都事來言領議政金致仁今方待命於金吾門外云係是大臣去就敢啓傳曰知道
정조 11년
沈豐之書啓臣敬奉聖批馳往傳諭于中部堅平坊典醫監洞契議政府領議政金致仁所住處則以爲伏承俄者口傳下敎萬萬震懍來伏金吾恭俟嚴譴卽者一院之長臨宣批敎縷縷數百餘言所以責勉而譬曉者反覆諄勤仍命勿待命卽爲擬薦臣雙擎奉讀益不勝感惶抑鬱之至臣連日焦隘病情越劇神識迷瞀無以長語敷奏敢就聖諭而仰復焉自古大臣有情病不得擬薦則銓堂之不得不虛還誠亦有之大臣之旣僨薦而復當薦臣實未聞先臣於戊辰銓薦時與僚相相持因特除而事遂已己巳春則雖依下敎書入舊望相持之人則不入焉今臣所遭適符於先臣當日之事而乃聖明則不以先朝所施於先臣者施之於臣臣安得不無憾於天地之大乎區區迷執前後承宣史官皆已口達臣何敢更事覶縷重犯瀆擾之誅哉有死而已壞政府之舊規毁一己之廉防誠不忍自臣身始言不知裁尤合死罪嶺海鈇鉞伏地顒俟云矣敢啓傳曰知道
정조 11년
李翼晉啓曰大臣置處政事當日爲之事命下矣新除授吏曹判書吳載純卽爲牌招開政何如傳曰允
정조 11년
以吏曹判書吳載純牌不進推考傳旨傳于李翼晉曰更爲牌招
정조 11년
以吏曹判書吳載純再牌不進推考傳旨傳于李翼晉曰更爲牌招牌去來催促
정조 11년
以吏曹判書吳載純三牌不進推考傳旨傳于李翼晉曰近來銓官之違牌誠一痼弊從重推考更爲牌招違牌勿捧傳旨
정조 11년
李翼晉以兵曹言啓曰卽者曜金門守門將金光屹來告內曜金門下鑰後司鑰及宣傳官打扣之時橫木排目一箇脫落云監門司鑰及宣傳官所告亦無異同自臣曹發遣入直郞廳先爲摘奸臣亦躬往看審則大木橫於門腰排目二箇各掛門隻之環而左門所掛之排目槪緣舊木孔闊打叩猝急以致排目之脫落禁鑰至重不可經夜不改其傷處爲先令紫門監新造排目從門隙呈納自臣曹堅實更豎待明朝舊橫木改造事分付而當該守門將閉門之前事當詳審有頉與否而不能爲此宣傳官及司鑰及其打叩亦當先審其傷處而俱爲矇然不察致此門鑰之不嚴其在懲後之道不可置而不論守門將及宣傳官令該府拿問處之當該司鑰亦令攸司從重科治何如傳曰允橫木之修葺責在本曹所謂入直郞廳前此若能分明按視執頉趁卽修改則豈有是也入直堂上推考郞廳金珍恪以幺麽遐土文臣猥叨騎省重任且有飭敎則事事慢忽若此所當重棍汰去而昨夜値坐齋未及決處爲先令該府拿問各別重勘以懲他郞官守門將之任卽不過開後禁攔入閉時守鑰匙橫木之有孔無孔排目之折與不折非渠職掌混同論罪亦極不察置之因此聞之橫木不但如此鎖鑰亦甚不實此後時遣摘奸叩打若有自開之弊入直郞廳繩以軍律城門鎖鑰亦然云兵判知悉各別申飭若於摘奸時現頉護軍部將與本兵之長亦難免師律以此知悉鎖鑰自紫門監營繕造出每不堅緻此後自兵曹受出物力於戶曹如三營門之宮墻修築例別定將校打造以此定式擧行可也
정조 11년
李翼晉以訓鍊都監言啓曰今七月二十一日慶熙宮擧動時依傳敎弘化門軍一百名挾輦將官率領侍衛元入直將官待標信金虎門軍五十名分領仍直南營馬兵五十名內十名元入直將官率領留營四十名除出出番將官率領西營步軍五十名新營標下軍四十名各該將官率領赴陣解嚴後竝仍爲入直於各其直所巡邏等節依例擧行而依定式崇義門則永肅門入直局出身二十二人除出出番局別將一員率領入直集賢門軍三十名內五名該哨官率領宮墻頹圮處仍前把守二十五名出番哨官一員率領隨駕移直於元內入直所還宮後還入本處而竝待標信擧行臣之所領標下軍兵亦爲省減之意敢啓傳曰知道
정조 11년
丁未七月二十一日卯時上詣皇壇望拜禮入侍時行都承旨沈豐之右承旨李惠祚左副承旨曺允大右副承旨李祖源同副承旨李翼晉記事官金孝建假注書趙台榮記注官承膺祚記事官李相璜金祖淳檢校提學吳載純二提學李性源檢校直閣金憙二直提學李秉模待敎尹行任以次隨輿上具翼善冠衮龍袍乘輿出宣化門命書傳敎曰侍衛軍兵雨具又命書傳敎曰戶兵換房駕由建陽門出集禮門下敎曰百官先詣北苑入就位事分付賤臣承命出傳上詣春塘臺至降輿所上降輿入小次改具翼善冠黑圓領袍以出就板位北向立行四拜禮通禮唱三上香上焚香仍行四拜禮訖乘輿入小次改具翼善冠衮龍袍乘輿出靑陽門命書傳敎曰頗有雨意慶熙宮動駕待晴爲之駕由明政門入賓陽門仍御涵仁亭下敎曰都承旨進前豐之進伏上曰左右相來會領相家聽此下敎事先遣史官傳諭都承旨卽往領相家諭以昨有政命尙未開政寧有如許道理且大臣以吏判薦望事如是相持其在待首相之道極涉如何領相旣薦二人則左相亦薦一人似甚無妨不然使領相更爲薦一人從便爲之可也而今致葛藤有若偏黨者然在前黨論之時猶不可爲況今日乎今玆大僚之意若出黨論無以飭勵具僚以此詳傳向日筵中領相稟定二人而左相想必未聞而如是云云亦似無怪更勿相持卽爲薦入事傳諭吏參如未受薦毋得入來事分付命退諸臣以次退出
정조 11년
丁未七月二十一日卯時上御重熙堂都承旨入侍時行都承旨沈豐之記事官金孝建李相璜金祖淳以次進伏訖上曰吏判薦望受來乎豐之曰今朝又不得受來矣上曰大臣以何事不爲越薦云乎豐之曰領左相各薦二人而議論不得歸一云矣上曰所薦之人誰某云耶豐之曰領相則以李文源宋載經薦擧左相則以洪良浩鄭昌順薦擧云矣上曰四人俱好而何不歸一乎豐之曰領相以爲天官重任不可爲耦而苟對惟視人器之可否資歷之久近亦不必如是多擧云左相則以爲年過七十入於耆社則雖已經之人或有拔望之例其中耆老之臣不必擧擬自昨至今終始岐牾云矣上曰此不可使聞於人者若夫銓郞或三銓之通擬也有徑庭之論雖歸之年少輩矯激之科尙未得爲美事豈意年老大臣有此過擧乎李文源之地閥資歷之允合孰有異見洪良浩之癸卯一疏足爲樹立則左相之必欲擧似想以此也鄭昌順之才華宋載經之老鍊俱合是任相議竝擧爲好如以一薦四人爲多相議單擧餘待後政無妨以此以彼務從順便之意往傳於大臣家無敢以不薦二字更稟之意申飭問政政官以今世道決不當效嚬偏黨之習且領相之年德何如擔負何如而如是介介於僚寀之間乎不思便好之道復有葛藤之擧實無更對之顔以此一體傳諭可也命退承史以次出
정조 11년
丁未七月二十一日辰時上御重熙堂承旨入侍時行都承旨沈豐之記事官金孝建李相璜金祖淳以次進伏訖豐之曰臣承命往傳於領左相則領相以爲昨日吏判薦望旣已書付政官而見退於僚相廟堂自有廟堂之規政府自有政府之體從古以來謂之薦望而無旣出旋改之例雖欲奉承下敎四百年所無之事始自臣身而創出人將謂何朝家禮使之道雖小官如翰注或有情勢之難强者則尙有區處之例臣雖無似顧其職則大官也如此迫隘之地豈無曲諒之恩耶早賜斥退亟降威罰是臣之望云左相則以爲以臣之故首相難安至有引咎之擧不敢晏然在職方俟譴罰云薦望又不得受來云矣上曰領左相所擧四人雖不入啓旣徹於筵臣所奏便是入啓雖入啓望筒自上勿施自有其例此四人竝勿擧擬卽爲越薦事更令政官往傳後受薦以來可也命退承史以次出
정조 11년
丁未七月二十一日申時上御重熙堂都承旨入侍時行都承旨沈豐之假注書趙台榮記注官李宗烈承膺祚以次進伏訖上曰吏判之以舊望薦入亦有前例領相今何必持難乎豐之曰亦異於戊辰己巳年故不得薦入云矣上曰領相今已還家否豐之曰果已還家矣上曰有身恙云耶豐之曰果有實恙雖欲出城不得云矣命書傳敎曰予於此大臣起自久閑毗以元輔所期勉在於整頹墮之王綱鎭睽乖之朝象委己以任之擧國而聽之寵遇之隆在古亦罕是豈私好於此大臣一則詢玆老成一則取其通鍊望之旣深責當求備今日之事大非平日所知考之中書故例先相之事若爲今日準備何必言戊辰亦自有己巳然而上下相持爻象不佳中外瞻聆之不曉裏面者必曰此大臣用捨未能脫灑於名目間云爾似未必大臣本情群疑抑將何說以解之予曰此猶第二件銓官之承命受薦空往空返者未之前聞惜乎不念分義處義之隨處互有輕重也至於本事之致此予難獨非於此大臣大抵耦用之過弊甚偏用名器由此屑越反貽累於世道予必欲稍變而至於大公至正之域多少純駁都不欲致察故於日前筵席略及先事之慮不以爲大不可者此也然事旣葛藤轉至煩聒則以大臣體國之誠何不求所以彌綸之方也由前而頹隋之漸由後而睽離之慮大臣其可辭其責責備之道先自元輔領議政金致仁免相又命書傳敎曰大臣處置政事當日爲之又命書傳敎曰行副司直吳載純吏曹判書除授命退承史以次退出
정조 11년
行都承旨沈豐之坐行左承旨李在學坐右承旨趙衍德坐直左副承旨朴天衡坐右副承旨李惠祚坐同副承旨李祖源坐直注書金孝建仕一員未差假注書趙台榮仕直事變假注書張錫胤仕
정조 11년
李祖源啓曰憲府諸臺俱未差監察茶時之意敢啓傳曰知道
정조 11년
李祖源啓曰禁衛營將官來言本營軍兵日次私習云矣敢啓傳曰知道
정조 11년
李祖源啓曰御營廳將宮來言本廳軍兵日次私習云矣敢啓傳曰知道
정조 11년
傳于朴天衡曰近來紀綱蕩然所謂懸牌看作等閑雖無衆所共知情勢尋常政牌亦皆如此寧有如許分義此吏判亦無別般必遞之義則出牌經宵尙無動靜此後除非所遭外政官懸牌政院無敢煩稟煩稟之承旨當重繩以此知悉
정조 11년
傳于李祖源曰吏曹判書入侍
정조 11년
傳于李祖源曰擧行極爲茫昧當該承旨遞差
정조 11년
沈豐之啓曰吏曹判書吳載純依下敎來待矣傳曰開政後入侍
정조 11년
李惠祚啓曰合辭連日闕啓事甚未安今日政新除授兩司諸臺竝卽待下批牌招疏批未下外呈告人員一體牌招何如傳曰允
정조 11년
有政吏批判書吳載純進參判未差參議曺允大進行都承旨沈豐之進以李在學朴天衡趙衍德爲承旨朴祐源爲吏曹參判以蔡弘履爲大司憲李昌漢爲大司諫趙錫穆爲執義權枰吳著爲掌令沈洙吳彦敎爲持平徐邁修趙星逵爲正言魚用謙爲校理宋翼孝爲副校理洪樂貞爲修撰申馥爲副修撰李秉模爲兵曹參判
정조 11년
李祖源以吏批言啓曰領議政金致仁免相事命下矣當爲處置而領敦寧一窠他大臣今方見帶本曹無相當窠依例送西之意敢啓傳曰知道
정조 11년
李祖源以兵曹言啓曰領議政金致仁免相送西事命下矣當爲隨品置處而領中樞一窠判中樞二窠他大臣今方見帶依例從座目領中樞鄭存謙降付加役判中樞下批其代金致仁領中樞下批之意敢啓傳曰知道
정조 11년
兵批判書李𡊠病參判李秉模未肅拜參議柳誼病參知李師濂入直進同副承旨李祖源進領府事單金致仁判府事單鄭存謙以洪範天爲明月萬戶副護軍安鼎大姜世綸副司直單李度默李在學黃昇源趙衍德李鼎運洪明浩李奎緯李亨元洪仁浩閔台爀李時秀鄭存中李翼晉金聖準副司果單徐郁修權中憲安宗厚
정조 11년
沈豐之啓曰新除授左承旨李在學右承旨趙衍德左副承旨朴天衡竝卽牌招察任何如傳曰允
정조 11년
傳于李祖源曰右副承旨入侍
정조 11년
傳于沈豐之曰坐直承旨與吏曹判書入侍
정조 11년
傳于李祖源曰慶熙宮動駕旣有待晴爲之之命明日爲之
정조 11년
李祖源啓曰明日大駕詣慶熙宮後王大妃殿惠慶宮問安何承旨進去乎敢稟傳曰同副承旨進去
정조 11년
李祖源以成均館官員以大司成意啓曰文廟啓聖祠四賢祠移還安以今月二十六日爲之事旣伏承下敎矣以此日當爲擧行而移安吉時令該曹更爲推擇事畢後例有還安祭節次矣香祝及祭官亦令該曹照例磨鍊何如傳曰允
정조 11년
沈豐之以禮曹言啓曰因成均館草記文廟啓聖祠四賢祠移還安依下敎以今七月二十六日爲之而移安吉時令該曹推擇還安祭香祝及祭官祭物照例擧行事允下矣文廟啓聖祠四賢祠移安吉時令日官推擇則同月同日卯時爲吉云以此時擧行還安及還安祭事畢後隨時設行之意分付何如傳曰允
정조 11년
李祖源以奉常寺官員以都提調意啓曰東籍親耕田所種皮稷皮粘粟皮黍三種今七月晦間當爲成熟之意敢啓傳曰攝刈
정조 11년
左議政李在協箚曰伏以臣於前領議政金致仁免相之命有不敢獨爲晏然者數日以來受薦之銓官奔走道路傳諭之承史頻繁誨飭上下相持爻象不佳若究其本則皆臣之罪也冢宰薦擬有國大政意見固難苟同可否蓋欲相濟而初不能別白答問又不能爛漫同歸橫生葛藤轉輾至此元輔之所執以爲嫌不復薦望者專在於望記之還送薦事之僨敗而此實由臣之故也元輔則卒以此被罪臣獨官職自如求諸國體寧有是理伏讀所下傳敎有以知聖意之所在此固期勉之意重於老成責備之道先於首席而若臣庸騃雖不足言又豈容置之於三事之列而處之四維之外哉向於元輔引義不薦之時尙不敢便同無故屛息俟勘今於處分旣下之後尤豈敢爲厭然自掩委蛇中書之計哉惶懍慙愧無面可顯玆敢短箚首實伏乞亟降威罰俾有罪倖逭者知所戒焉取進止答曰省箚具悉卿懇卿之事亦不以爲恰好天官冢宰儀等公器卿所持擬說難者反不免較耦覓對之嫌寧不爲卿慨惜卿若曰某也有樹立某也有才能遺珠可惜癃痼則難責劇任兄弟之一望竝通濫竽宜戒云耳平說道理務從宛轉則首相聞當裁量取捨薦事豈至於僨敗乎首相昨日之擧不幸近於遷怒予不堪慙怍噫置卿等於三事之列者望在承弼頹綱欲整而益頹乖象欲鎭而愈乖推究葛藤之由卿難辭其責傾倒至此但覺欠敬卿須諒之安心勿辭視事仍傳曰此批答遣史官傳諭于左議政
정조 11년
右議政兪彦鎬箚曰伏以臣伏見夜下傳敎有領議政金致仁免相之命臣於此有不敢獨自晏然者凡厥廟剡首席雖主之而下僚亦皆與聞則其可否罪福之間義無獨殊理難倖逭況臣於今番事始旣瀾漫參聞於薦擬之時終亦不能善處於相持之際以致擧行之稽滯飭敎之頻繁畢竟首相以此被譴而臣獨厭然在列揆以廉義寧有是理噫彼首相之公平練達愛惜名器不惟臣心之所嘆服抑亦公議之所推詡而偶因事會轉成葛藤苦心莫白處分過中臣誠不勝憂慨之忱而急於自引不敢爲營救之計竊附古人同其退之義短箚自列伏乞聖明俯賜鑑諒亟降威譴以安微分以昭法紀焉取進止答曰省箚具悉卿懇卿今日同其退又失一時任耶退似過矣望須亟斷來章因此有略及於卿者卿在宮僚年久慣識予氣質之病朱書所謂太陽症無計快祛近因許多閱歷此症全然減除遇事省檢徒覺其一反前症昔之暴露者今焉蘊蓄薾薾爲衰耗樣此時喚醒之功望在卿等卿等勿謂世事之易與切戒人心之難持則豈特公私之大幸予亦免觀獵之復起初心卿其安心勿辭視事仍傳曰此批答遣史官傳諭于右議政
정조 11년
丁未七月二十二日酉時上御誠正閣坐直承旨與吏曹判書入侍時行左承旨李在學假注書趙台榮記注官李宗烈承膺祚吏曹判書吳載純以次進伏訖上曰卿之始叨此任亦云晩矣屢年閣職稔知其操心操心做去實爲第一件事也以操心做事何患其他銓曹注擬雖或有錯誤此則便是看過今日召見特爲卿勉戒卿須勿慮悉心做去可也載純曰臣屢蒙天恩無一報效只切悚恧千萬夢外特畀此任益不勝萬萬惶蹙況天官是職何等重任而臣本聾瞽無以堪承亦甚悶迫矣上曰聾瞽何傷臨政排擬必以蕩蕩平平做去則是爲報效之一端矣載純曰今此聖敎曲盡幽隱不勝感泣而迫於嚴命雖已出肅前頭顚沛臣已自料不知所達矣上曰卿非但世族素著淸望故注意已久今始特畀亦知卿康濟一身足當是任矣大抵政注間事只擧官案中人平心做去則別無所難矣命退諸臣以次退出
정조 11년
行都承旨沈豐之直行左承旨李在學直右承旨趙衍德坐直左副承旨朴天衡坐直右副承旨李祖源直同副承旨南鶴聞直注書金孝建直一員未差假注書趙台榮仕直事變假注書張錫胤守宮直
정조 11년
朴天衡啓曰大司憲蔡弘履未肅拜執義趙錫穆掌令吳著權枰持平沈銖吳彦敎俱在外監察茶時之意敢啓傳曰知道
정조 11년
李祖源啓曰司僕內乘來言捲簾取稟矣敢啓傳曰捲三面
정조 11년
傳于李祖源曰出宮門路以協陽門爲之
정조 11년
李祖源啓曰明日王大妃殿惠慶宮問安何承旨進去乎敢稟傳曰同副承旨進去
정조 11년
傳于朴天衡曰今因判義禁所奏聞之該房事萬萬駭然其時該房承旨罷職今日該房承旨遞差
정조 11년
傳于朴天衡曰承旨前望單子入之待下批牌招察任
정조 11년
承旨前望單子入之南鶴聞落點
정조 11년
李祖源以兵曹言啓曰卽接忠壯衛將廳牒報則衛將李遠炳除授在外過限未上來云依例改差何如傳曰允
정조 11년
李祖源以兵曹言啓曰今此慶熙宮經宿時宮墻頹圮圍排諸處當爲軍兵把守而頹圮間數夥然以外各營入直軍勢難如例分定入直軍中元巡邏外其餘軍兵則令各該營隨其字內量宜分排嚴加守直之意分付何如傳曰允
정조 11년
李祖源以兵曹言啓曰臣方入直躬進巡審於慶熙宮宮墻各門則興化正門及左右挾門興元門開陽門橫木年久致傷兩端磨短排目鐵以其體短之故揷於橫木者不能完固開閉之際易致或脫或折之慮令該曹嚴飭該監堅實改造至於各門鎖鑰亦不堅緻而興化西挾門鎖鑰則鑰匙出入之穴比他稍闊宜爲趁卽修補興化正門東挾門興元門開陽門武德門鎖鑰則當此各門鎖鑰改造之時似當一例爲之以此擧行何如傳曰依時御所例擧行可也
정조 11년
李祖源以司僕寺官員以一二提調意啓曰濟州出來後運三名日進上馬六十匹乙巳年停退條三名日進上馬六十匹歲貢馬二百匹合三百二十匹內十二匹船中故失十三匹到中路故失三匹到衿川病留實納馬二百九十二匹禾毛色別單書入之意敢啓傳曰知道
정조 11년
李祖源以訓鍊都監言啓曰今七月二十三日慶熙宮擧動時依傳敎弘化門軍一百名挾輦將官率領侍衛元入直將官待標信金虎門軍五十名分領仍直南營馬兵五十名內十名元入直將官率領留營四十名除出出番將官率領新營標下軍四十名將官率領赴陣解嚴後竝仍爲入直於各其直所巡邏等節依例擧行而依定式崇義門則永肅門入直局出身二十二人除出出番局別將一員率領入直集賢門軍三十名內五名該哨官率領宮墻頹圮處仍前把守二十五名出番將官一員率領隨駕移直於元內入直所還宮後還入本處而竝待標信擧行臣之所領標下軍兵亦爲省減之意敢啓傳曰知道
정조 11년
李祖源以訓鍊都監言啓曰慶熙宮宮墻頹圮諸處間數夥然把守軍兵勢難如例分定外各營入直軍中元巡邏外其餘軍兵令各該營量宜分排嚴加守直事自兵曹草記矣本局字內自崇義門北邊武德門西邊至宮墻頹圮七處西營入直軍除元巡邏二十名及留營五名餘軍二十五名將校七人分排率領晝夜守直之意敢啓傳曰知道
정조 11년
李祖源以訓鍊都監言啓曰今此慶熙宮擧動時南營入直馬兵五十名內四十名移直於北一營只十名留營矣宮墻外巡邏無以分排依例以軍餉色守直軍十五名推移行巡之意敢啓傳曰知道
정조 11년
李祖源以禁衛營言啓曰今此慶熙宮擧動時宮墻頹圮諸處以外各營入直軍中元巡邏外令各該營隨其字內量宜分排守直事自兵曹草記矣本營字內自開陽門至崇義門頹圮四處以南營入直軍中十六名除出將校四人率領頹圮諸處量宜分排嚴飭守直之意敢啓傳曰知道
정조 11년
李祖源以御營廳言啓曰慶熙宮宮墻頹圮諸處間數夥然把守軍兵勢難如例分定外各營入直軍中元巡邏外其餘軍兵令各該營量宜分排嚴加守直事自兵曹草記矣本廳字內自武德門至興元門頹圮四處北二營入直軍中除元巡邏二十名及營直五名餘軍三十名除出哨官二員將校二人率領把守自開陽門至興化門頹圮四處東營入直軍中除元巡邏二十名及營直五名餘軍二十五名除出哨官二員將校二人率領分排把守之意敢啓傳曰知道
정조 11년
丁未七月二十三日寅時上詣慶熙宮擧動入侍時行都承旨沈豐之行左承旨李在學右承旨趙衍德左副承旨朴天衡右副承旨李惠祚同副承旨李祖源記事官金孝建假注書趙台榮記注官承膺祚記事官金祖淳一提學金鍾秀二提學李性源檢校提學吳載純直提學李秉模檢校直閣金憙待敎尹行任以次隨駕上具翼善冠衮龍袍乘輿出協陽門降輿乘輦藥房都提調洪樂性進前奏曰今此動駕時本院提調當爲備員隨駕而提調李在簡不爲仕進何以爲之乎上曰藥房提調李在簡牌招駕前下敎上出敦化門入興化門詣金商門外降輦乘輿詣正兌門外降輿入幕次改具淺淡服諸臣改服淺淡服烏角帶上詣文禧廟行朝上食祭儀注見上禮訖命退諸臣以次退出
정조 11년
丁未七月二十三日午時上御文禧廟晝茶禮兼行奠酌禮入侍時行都承旨沈豐之行左承旨李在學右承旨趙衍德左副承旨朴天衡同副承旨李祖源記事官金孝建假注書趙台榮記注官承膺祚記事官金祖淳以次侍立訖上曰宗戚執事入侍賤臣承命出與朴明源黃仁點金持默洪義榮洪後榮洪最榮洪取榮金在昌黃基玉偕入進前上曰諸執事入侍賤臣承命出傳贊禮徐有隣典祀官金魯慶洪樂淵執禮宋翼孝大祝尹行任以次入侍行晝茶禮奠酌禮儀注見上禮訖命退諸臣以次退出
정조 11년
丁未七月二十三日酉時上御興政堂都承旨與判義禁入侍時行都承旨沈豐之記事官金孝建記注官承膺祚記事官金祖淳判義禁金鍾秀以次進伏訖上命書傳敎曰今日因執事不參聞之前郡守金魯永敍用事實非首犯前直閣鄭大容亦爲給牒敍用又命書傳敎曰今聞太常祭物已措備云當於晝茶禮兼行奠酌禮百官行禮及侍衛置之諸執事以閣臣玉堂塡差事分付命書榻敎曰還宮日字待下敎爲之鍾秀曰今番諸罪人分等當否臣承命往議于諸大臣則左議政李在協以爲方在竢勘中不敢仰對云右議政兪彦鎬以爲罪人金東喆金東翼金聲沃以曾悅之父叔與子憑藉柳得謙鄭武重之凶說創出曾悅不死在島指日擧事之說因此白做許多凶言及妖詩陰募幕裨而部署已定密倡騷說而人心煽動至有東翼爲東伯金商圭爲廣尹鄭鎭星求爲原判之說而聲沃則年最淺而謀最凶金松大則受其指使奔走募人鄭鎭赫卽武重親族東喆女壻今此獄事堤金爲主人橫鄭爲謀主而以堤橫居中之地爲金鄭交關之階者鎭赫是已鎭星之唱和綢繆爲金哥肯綮有甚於鎭赫武重則締結得謙指使鎭星專爲諸賊排布凶計之機栝鄭鉉重以鎭星之父凶計無不與聞而委送鎭星於東喆屬托家眷鄭鎭璧則本以聲沃媒妁聲沃妻諺札燒火之說難掩其欲蓋彌彰之跡得謙則島中云云之說數年前已傳於武重至爲高城海尺之說者可見凶計之揣摩實爲諸賊之倡首趙正坤結婚聲沃篤信凶言爛熳通謀權世復陰謀祕計唯權柳鄭三人知之之說諸供如一而龍蛇年之說尤萬萬叵測右項諸賊皆是妖言根柢逆謀窩主初無容更議趙燧趙爀鄭昌東諸金之切姻也李茂煥李淡煥金趾翰陳漢復諸金之鄕隣也大則擬議軍官小亦與聞謀議而其中昌東旣與鄕曲愚昧之類大有異焉而初旣參聞末又綢繆其所痛惡有倍他囚若非謀逆同參卽是知情不告國有常刑決難容議至於淡煥之椎蠢大坤之老聾或似爲一半分差殊之端云判府事徐命善與右相議同而趾翰則聲沃招所謂趾翰敎誘之說終似難信而李儒迪走書京中時不無與聞之跡者似或有差等之道云判府事李福源與右相議同而其中最輕者大坤其次淡煥其餘不敢輕議云判府事金熤亦與右相議同而雖其中最輕者亦難免知情不告之律云矣敢達上曰金東喆東翼聲沃柳得謙鄭武重鄭鎭星等依大臣議施行而此等諸賊自有肆市之典然其在警衆牖迷之道合施軍律察理使各於地方與道伯或地方官大張軍威聚會衆民一竝梟示後仍爲曉諭於民人等處鄭鉉重許多情節已極叵測而屬托家眷諸招明白則此獨抵賴尤係痛惋令道伯嚴加刑訊速捧結案鄭鎭赫求爲原判預備挑臀之說雖歸於鎭星而渠之一直牢諱欲爲掉脫者萬萬狡惡正法次加刑速捧結案趙正坤甘聽鎭璧將來之語至以聲沃爲壻者可見其爛熳和應更令道伯嚴刑究覈依律處斷鄭昌東事誠如大臣言大則同參小則知情而移送原獄之後更未詳覈一體嚴刑究覈金松大非特諸金中最爲庸騃凡係奔走募人等凶計惟聲沃所指揮而渠則特不過脅從此等之類竝施知情之律亦非罔治之意加刑一次後絶島爲奴權世福見瞞於得謙傳言於武重所謂本事旣曰不知所謂傳言又過十年而名始緊出嚴刑減死定配趙燧挽止呵責似是實情未及發告爲捉眞贓云者亦或有可恕之道鄭鎭璧聲沃妻書燒火之說可見其常情之不泯且以各供觀之別無參涉之跡各嚴刑遠配李茂煥前後諸招較諸淡煥雖曰差重比諸正坤鎭赫則大有間焉而軍官力辭足爲可原之端亦令刑配趙大坤李淡煥金趾翰等大臣諸議亦付之差輕而大坤老而聾不與謀淡煥愚且蠢不足言趾翰勸成告書參聞李儒迪之議三囚旣以此傅生則趙㷜之庸無備數陳漢復之力拒幕裨觀於諸招俱有證參而與大坤無甚異同則就此區別反乖獄體大坤等四名察理使嚴刑一次後曉諭放送俾作平民趾翰秉彝可見特爲曉諭放送在囚者刑査一道伯足矣察理使不必更爲濡滯以貽廚傳之弊擧行後卽爲上來事下諭可也出擧條命退諸臣以次退出
정조 11년
行都承旨沈豐之直行左承旨黃昇源直右承旨趙衍德直左副承旨朴天衡直右副承旨李祖源坐直同副承旨南鶴聞坐直注書金孝建直一員未差假注書趙台榮仕直事變假注書張錫胤守宮直
정조 11년
李祖源啓曰臣王大妃殿惠慶宮問安下直進去之意敢啓傳曰知道
정조 11년
南鶴聞啓曰大司憲蔡弘履未肅拜執義趙錫穆掌令吳著權枰持平沈洙吳彦敎俱在外監察茶時之意敢啓傳曰知道
정조 11년
兵曹參判前望單子入之李在學落點
정조 11년
以臺諫有闕政事取稟傳于南鶴聞曰當日爲之
정조 11년
有政吏批判書吳載純進參判朴祐源內閣守宮參議曺允大病行都承旨沈豐之進以黃昇源朴天行爲承旨金翊休爲大司諫李身晦爲司諫徐有鍊爲正言金履翼爲副校理尹序東爲副修撰成德朝爲分兵曹參議鄭大容爲司僕主簿
정조 11년
李祖源以吏批言啓曰左議政李在協勉副事命下矣當爲置處而領敦寧一窠他大臣今方見帶本曹無相當窠依例送西之意敢啓傳曰知道
정조 11년
南鶴聞以兵批言啓曰左議政李在協勉副送西事命下矣當爲隨品置處而領中樞一窠判中樞二窠他大臣今方見帶依例從座目加設判中樞下批之意敢啓傳曰知道
정조 11년
兵批判書李𡊠進參判李在學未肅拜參議柳誼入直參知李師濂病右副承旨李祖源進判府事單李在協以吳載徽爲同知李弼培爲忠壯將黃千一朴弼彦金思德李再華爲五衛將任希莘爲全州營將司直單李惠祚朴基正鄭大容崔禹玹爲波知萬戶
정조 11년
沈豐之啓曰新除授左承旨黃昇源卽爲牌招何如傳曰允
정조 11년
以全羅監司狀啓濟州移轉船隻移泊事傳于趙衍德曰雖有船粟之命憧憧一念未嘗少弛十六船隻利泊於五日之內誠非細幸以差員代行領運旣出於除弊之意而及今利泊之後賞典一款豈或踰日依年前例該差員閔廷桓特爲加資勿以利泊弛心嚴飭差員更加候風愼發畢還泊後形止星火狀聞以紓宵旰之念事令廟堂卽爲行會仍以別加申飭善爲出送之意該牧使處一體申飭行會
정조 11년
傳于李祖源曰明日朝廷問安勿爲之
정조 11년
沈豐之啓曰明日王大妃殿惠慶宮問安何承旨進去乎敢稟傳曰同副承旨進去
정조 11년
兵曹口傳政事司直單李秉模金魯永
정조 11년
李祖源以奎章閣守宮檢校直提學意啓曰夜間閣內諸處無事之意敢啓傳曰知道
정조 11년
李祖源以禮曹言啓曰卽接宗廟署所報則今日午時量功臣堂後面內墻二間頹圮云正殿至近之地有此墻垣頹圮之患不可無慰安之擧慰安祭不卜日今二十六日設行圍排等節申飭該監着意擧行待晴卽爲擇日修改何如傳曰允
정조 11년
南鶴聞以訓鍊都監言啓曰依下敎外各營入直將官及軍兵宮墻頹圮處把守將卒等處設粥分饋之意敢啓傳曰知道
정조 11년
南鶴聞以訓鍊都監言啓曰慶熙宮宮墻本局字內頹圮四處內十間許一處則只留軍四名解送將校餘外三處竝將卒解送事宣傳官金益彬口傳下敎於本局敎鍊官矣十間頹圮處始鋪地臺間數且廣四名之軍數旣孤弱而領率無人亦涉疎虞別武士一人仍領把守其外三處軍則解送把守將三人輪回警巡西營軍四十六名內五名除留信地四十一名依下敎該哨官領率移接御營廳北二營之意敢啓傳曰知道
정조 11년
李祖源以訓鍊都監言啓曰本局前從事官鄭大容曾有陞資前勿爲差代之命矣今已敍用仍任之意敢啓傳曰知道
정조 11년
南鶴聞以御營廳言啓曰依下敎北二營東營入直將官軍兵等處設粥分饋之意敢啓傳曰知道
정조 11년
南鶴聞以御營廳言啓曰因宣傳官金益彬口傳下敎慶熙宮宮墻本廳字內自武德門至興元門把守四處將四員北二營軍三十名及自興化門至開陽門把守四處將四員東營軍二十五名撤罷軍則各還其直所而始築八處內七處尙未畢役盡數解送事涉疎虞矣將則別定四員使之警巡之意敢啓傳曰知道
정조 11년
南鶴聞以義禁府言啓曰南兵使申㬚狀啓據刑曹粘目內波知前僉使金漢升移本府處之事允下矣金漢升時在任所云依例發遣府書吏交代後拿來何如傳曰待待命拿囚
정조 11년
南鶴聞以義禁府言啓曰原州前判官李時淵待病間令該府拿囚重勘事傳旨啓下而病未差間未及拿囚矣李時淵昨日申時身故云罪名勿論之意敢啓傳曰知道
정조 11년
左議政李在協箚曰伏以秋暑猶驕動駕經宿親行奠酌愴疚如新區區下情曷勝憂慮臣獨戴罪未勘縮伏俟譴不敢進身於陪扈之列罪上添罪益切惶霣苟非參前倚衡萬不獲已者存則臣豈敢爲此哉誠以元輔引義之時尙不得隨參展禮之班則元輔罹譴之後去就一節更無可論故也日昨陳懇略暴情實意謂天威所臨卽賜處分及奉批旨十行辭敎春溫而霜厲殆若慈父之詔迷子旣致慨惜之意仍宣指導之諭奉讀以還愧汗沾背感淚被面殆不知措躬之所也此皆臣識慮未周見聞寡陋隨處憒憒臨事生割徒使倚毗之元輔致此無限狼狽撫躬慙歎尙誰尤哉田蚡所謂爭時急不知出此者政謂臣今日光景也在臣之道惟有速被郵罰使國體無闕私義獲伸然後庶可以少贖其愆尤耳聖批中推究葛藤之由難辭其責之敎蓋已照燭無餘則至今容貸雖荷寬大之恩曠日淟涊冞增慙悚之忱臣若一日不被罪則朝綱有一日之頹二日不被罪則朝綱有二日之頹至若廉愧大防猶屬臣一己之私有不必覶縷爲說伏乞聖明俯賜鑑諒亟命攸司勘臣負犯改卜賢德以靖時象則其於淸朝平刑罰之治或不爲無補惟殿下少垂察焉取進止答曰省箚具悉卿懇整朝綱鎭時象今日急務而首相旣以此責備則事由於卿卿之如是辭巽認出同其退之義孰免誰否殊非誠信始縻終許亦欠敬禮所辭相職今姑勉副卿須體予敷心之諭仍傳曰此批答遣史官傳諭于左議政
정조 11년
丁未七月二十四日午時上御興政堂軍士房承旨入侍時行都承旨沈豐之右承旨趙衍德記事官金孝建承膺祖金祖淳閣臣李秉模徐有防徐鼎修鄭東俊尹行任以次進伏訖上曰左承旨入侍賤臣承命出與行左承旨黃昇源偕入進伏命書傳敎曰職務相妨兵曹參判許遞前望單子入之又命書榻敎曰新除授兵曹參判牌招察任命退諸臣以次退出
정조 11년
行都承旨沈豐之坐行左承旨黃昇源坐直右承旨趙衍德坐左副承旨朴天衡坐右副承旨李鼎運未肅拜同副承旨南鶴聞坐直注書金孝建仕一員未差假注書趙台榮仕直事變假注書張錫胤仕
정조 11년
大駕慶熙宮經宿後奎章閣政院玉堂藥房口傳問安答曰知道
정조 11년
南鶴聞啓曰臣王大妃殿惠慶宮問安進去下直之意敢啓傳曰知道
정조 11년
南鶴聞啓曰大司憲蔡弘履未肅拜執義趙錫穆掌令吳著權枰持平沈銖吳彦敎俱在外監察茶時之意敢啓傳曰知道
정조 11년
趙衍德啓曰司僕寺內乘來言捲簾取稟傳曰捲三面
정조 11년
傳于趙衍德曰出宮門路以廣達門爲之
정조 11년
趙衍德啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 11년
沈豐之啓曰專經文武臣殿講念後更稟事命下矣以何日爲之乎敢稟傳曰文講合設於來朔製述而武講則文製日代以試射日字來月更稟
정조 11년
趙衍德以備邊司言啓曰卽見原春監司金載瓚狀啓則枚擧三陟營將趙光鉉牒呈以爲慶尙道蔚山海尺秋㗡乭崔潛乭等率格軍十四名潛入鬱陵島近六十日留住魚鰒香竹等物恣意採斫見捉於本府浦口騎船各人等嚴問取招後一竝嚴囚以爲分首從定罪之地而本島防禁何等至嚴公差私商之不得潛自去來卽是金石之典則津漢輩冒禁潛入之狀藉曰未及知之旣以蔚山之浦民又持兵營之採鰒完文年年犯禁若是無難而矇不檢飭之罪營邑惟均該兵使姜五成令廟堂稟處該府使沈公藝令攸司稟處三陟營將趙光鉉三陟府使徐琢修潛採之類今旣現捉於該邑則宜有參恕之道姑不請勘本道搜討之例定以間年一次而距本鎭絶遠纔經搜討便不管攝沿民潛入之弊自前已然今若只守常例不爲別加禁斷則殆無異於內島無禁之地年條旣非當限搜討雖難輕議嚴飭該鎭該邑別定校卒入送島中一一摘奸事竝令廟堂稟旨分付所捉物種姑爲封置該鎭以待廟堂指揮爲辭矣本島之間年搜討法意至嚴而今此蔚山海夫之頻年往來兩朔留連者萬萬驚駭所謂勿禁公文藉曰各津路例飭之事鬱陵一島之明有法禁若果提飭俾知莫敢踰越則豈有此無難冒犯惟意逗留之擧乎慢不察飭之罪有難容貸當該慶尙左兵使姜五成蔚山府使沈公藝爲先罷黜令該府拿問嚴處搜討之限雖在明年今以已現發者觀之則他道船隻之爛熳去來尋常漁採之無所忌憚可以推知及今搜檢申嚴禁制然後海防可嚴奸弊可祛依狀請別定勤幹校卒入送本島如或有潛採之類一一捉致嚴加勘斷在囚蔚民等亦爲分輕重照法勘處至若所捉物種此與搜討時例納物種有異自本道從長區處之意一體分付何如傳曰允今番本道營邑貽弊不少狀啓持來該校之勞役亦不少物種竝劃給道臣分劃亦令優給校卒處事分付
정조 11년
傳于沈豐之曰閫帥守令有窠政官牌招開政
정조 11년
沈豐之啓曰吏曹判書吳載純參判朴祐源參議曺允大牌不進推考傳旨及罷職傳旨今方捧入而開政命下之後如是違牌不卽擧行事甚未安判書陳疏入啓參判更卽牌招何如傳曰參判事可謂不成說有除則出肅臨政則違召焉有行其職而不行其政之事乎遞差前望單子入之待下批牌招觀此判堂疏辭疏末句語以做錯爲引以曾所見實難覺曉此必不過是效嚬於近來謬習者方令政院査問而以此重臣置此職豈欲爲似此綜核之擧乎冢宰初除宜有一番辭疏雖不得不賜批此後政注一一按簿排擬無罪名則無或不擬事申飭疏批已下仍卽牌招開政
정조 11년
以吏曹參議曺允大牌不進罷職傳旨傳于李鼎運曰只推
정조 11년
黃昇源啓曰吏曹參議曺允大旣有只推之命一體牌招何如傳曰允
정조 11년
傳于朴天衡曰右副承旨聞有實𧏮許遞
정조 11년
黃昇源啓曰臣與右副承旨李祖源伴直矣纔已許遞伴直無人同副承旨南鶴聞卽爲牌招入直何如傳曰允
정조 11년
傳于南鶴聞曰未肅拜大司憲許遞今日政差出
정조 11년
南鶴聞以吏批言啓曰康津縣監閔廷桓加資事命下矣雖已資窮未經準職何以爲之敢稟傳曰加資
정조 11년
有政吏批判書吳載純參判李秉模參議李集斗同副承旨南鶴聞進以李鼎運爲承旨尹師國爲大司憲沈能翼爲校理洪義浩沈晉賢爲修撰李廷恢爲蔚山府使康津縣監閔廷桓今加通政加資事承傳
정조 11년
南鶴聞以兵曹言啓曰兼司僕將鄭勖世身帶別軍職勢難兩處供職云兼司僕將之任今姑改差何如傳曰允
정조 11년
兵批判書李𡊠進參判李在學未肅拜參議柳誼病參知李師濂入直進行左承旨黃昇源進兵批啓曰慶尙左兵使今當差出而擬望之人乏少他道未準朔中軍竝擬何如傳曰允以李潤禧爲慶尙左兵使李文源爲都摠管柳增萬爲兼司僕將金敬行爲水原監牧官
정조 11년
以原春監司啓本罪人金繼朴到配事傳于南鶴聞曰不獨曹吏之罪卽爲放送事分付
정조 11년
傳于沈豐之曰重臣旣已承命監役繕工監監役勿爲進去以陵官兼監役擧行
정조 11년
傳于沈豐之曰次對進定於明日
정조 11년
趙衍德啓曰明日次對兩司當爲進參除在外疏批未下外未肅拜人員竝待開門牌招以爲進參之地何如傳曰允
정조 11년
以原春監司狀啓宗廟薦新生鰱魚節序差早限內不得封進惶恐待罪事傳于黃昇源曰勿待罪事回諭
정조 11년
以咸鏡監司狀啓薦新生鰱魚節序差早限內不得封進惶恐待罪事傳于黃昇源曰勿待罪事回諭
정조 11년
朴天衡以奎章閣守宮檢校直提學意啓曰夜間閣內諸處無事之意敢啓傳曰知道
정조 11년
李鼎運以弘文館言啓曰新除授副修撰尹序東卽爲牌招察任何如傳曰允
정조 11년
以副修撰尹序東牌不進罷職傳旨傳于沈豐之曰只推
정조 11년
沈豐之以禮曹言啓曰卽接文禧廟享官移牒則廟內霽光門南墻四間許今日初更頹圮云正堂至近之地有此墻垣頹圮之患不可無慰安之擧慰安祭不卜日今二十六日設行圍排等節申飭該監着意擧行待晴卽爲擇日修改何如傳曰允
정조 11년
黃昇源以戶曹言啓曰卽接廣興倉所報則因傳敎自三月至七月合五朔祿俸輸納次倉官進去于東大門外判府事趙璥所住處則以爲屢煩恩命不敢冒受惶恐之極不知所達云祿俸又不領受而來八月朔祿牌亦不出給何以爲之敢啓傳曰更爲輸送